ຄາດວ່າຈະມີການປະທ້ວງຕື່ມອີກ ຢູ່ລີເບຍໃນວັນສຸກມື້ນີ້
ພວກຈັດປະທ້ວງ ຮຽກຮ້ອງໃຫ້ປະຊາຊົນ ໄປໂຮມນຸມກັນ ທີ່ນະຄອນຫຼວງຕຣີໂປລີ ຫຼັງການສວດມົນພາວະນາ ໃນມື້ນີ້
ເປັນທີ່ຄາດກັນວ່າຈະມີການປະທ້ວງຕື່ມອີກໃນວັນສຸກມື້ນີ້ ຊຶ່ງພວກຕໍ່ຕ້ານລັດ ຖະບານ ໄດ້ຮຽກຮ້ອງໃຫ້ມີການໂຮມ ຊຸມນຸມຮອບໃໝ່ເພື່ອຂັບໄລ່ທ່ານ Moammar Gadhafi ຜູ້ນຳທີ່ກຳອຳນາດມາເປັນເວລາດົນນານຂອງລີເບຍ ກຳລັງຂອງພວກກະບົດຢູ່ໃນພາກຕາເວັນອອກຂອງລີເບຍ ກ່າວວ່າ ຕົນໄດ້ຄວບຄຸມດິນແດນແລະໃຫ້ການສະໜັບສະ ໜຸນ ຕໍ່ຂະບວນການຕໍ່ຕ້ານລັດຖະບານ ທີ່ພວມເພີ່ມທະວີ ຂຶ້ນໃນເຂດພາກຕາເວັນຕົກຂອງປະເທດຊຶ່ງເຄີຍເປັນທີ່ໝັ້ນ ອັນແຂ່ງແກ່ນຂອງທ່ານ Gadhafi ນັ້ນ ພວກຈັດການປະ ທ້ວງໄດ້ຮຽກຮ້ອງໃຫ້ປະຊາຊົນໄປໂຮມຊຸມນຸມກັນທີ່ນະຄອນຫຼວງຕຣີໂປລີຫຼັງຈາກການ ສວດມົນພາວະນາ ໃນວັນສຸກມື້ນີ້ ໃນວັນພະຫັດວານນີ້ ມີຜູ້ເສຍຊີວິດປະມານ 23 ຄົນຂະນະທີ່ຄວາມຮຸນແຮງລະເບີດຂຶ້ນທີ່ ເມືອງ Zawiya ຕັ້ງຢູ່ພຽງ 50 ຫຼັກກິໂລແມັດ ຫ່າງຈາກນະຄອນຫຼວງຕຣີໂປລີໄປທາງທິດ ຕາເວັນຕົກ ນອກນັ້ນຍັງມີລາຍງານວ່າໄດ້ເກີດການສູ້ລົບກັນຢ່າງໜັກທີ່ເມືອງ Misurata ໃນວັນພະຫັດວານນີ້ທ່ານ Gadhafi ໄດ້ກ່າວຫາພວກຝ່າຍຄ້ານວ່າ ດຳເນີນການພາຍໃຕ້ ອິດທິພົນຂອງນາຍ Osama Bin Laden ຜູ້ນຳກຸ່ມກໍ່ການຮ້າຍອາລກາຍດາ ໃນການໂທລະສັບໄປຫາໂທລະພາບຂອງທາງການລີເບຍນັ້ນ ທ່ານ Gadhafi ແມ່ນໄດ້ແນ ຄຳຖະແຫຼງຂອງທ່ານໃສ່ປະຊາຊົນທີ່ເມືອງ Zawiya ໃນການຖະແຫຼງແບບນໍ້າຖ້ວມທົ່ງນັ້ນ ທ່ານເວົ້າວ່າ ກຳລັງຂອງກຸ່ມກໍ່ການຮ້າຍອາລກາຍດາ ໄດ້ມອມຢາເຮັດໃຫ້ປະສາດຫຼອນແກ່ ພວກຊາວໜຸ່ມ ແລະຍຸແຍ່ໃຫ້ເກີດຄວາມຮຸນແຮງຂຶ້ນ ລາຍງານຂອງບັນດາອົງການຂ່າວທີ່ ເປັນອິດສະຫຼະບໍ່ໄດ້ລະບຸວ່າກຸ່ມກໍ່ການຮ້າຍອາລກາຍດາ ມີການພົວພັນແຕ່ຢ່າງໃດ ກັບການ ລຸກຮືຂຶ້ນຂອງປະຊາຊົນ